L'Ajuntament sol·licita la construcció de dos col·legis i un institut a la Generalitat
11 d’octubre 2023

![](/media/2hxcboiq/img_3341_c.jpg?width=850&height=566.6666666666666)

La Corporació Municipal de Sagunt ha aprovat per unanimitat una moció del PSPV-PSOE, en el Ple Ordinari d'octubre, per a donar resposta a les necessitats educatives de caràcter urgent a la ciutat.

Els punts que formen part de l'acord són sol·licitar a la Conselleria d'Educació, Universitat i Ocupació la construcció de dos centres d'educació infantil i primària, un per a cada nucli de la ciutat, i un nou centre d'educació secundària i batxiller. A més, sol·licitar a la Conselleria la rehabilitació integral d'ofici del CEIP Cronista Chabret i la col·locació d'ascensors en els centres educatius del municipi, així com sol·licitar-li celeritat en el 'Pla Edificant' del CIPFP Eduardo Merello i la rehabilitació integral d'ofici del CIPFP La Laboral per a disposar de més espais i unitats i així donar una resposta real a la sol·licitud de cicles mitjans i superiors de la ciutat.

Esta moció, presentada pel delegat d'Educació, Raúl Palmero, ha inclòs una esmena d'Iniciativa Porteña per a solucionar la situació de l'alumnat respecte a continuar estudiant mòduls formatius: **«Sol·licitar a la Conselleria, que de manera excepcional, habilite els recursos materials i humans necessaris perquè els alumnes que han acabat l'ESO no es queden sense plaça per a continuar la seua formació».** Esta esmena ha sigut acceptada pel ponent, Raúl Palmero, que alhora ha afegit el següent matís, acceptat per IP: **«Sempre que, es compte amb el vistiplau de tota la comunitat educativa».**

L'exposició dels motius de la moció afirma: **«L'Educació es constituïx hui com el principal element per a eliminar desigualtats socials d'origen. Les administracions públiques han de garantir l'existència d'un sistema educatiu públic de qualitat, que no estiga sotmesa a criteris exclusivament econòmics».** El text continua en la mateixa línia defensant l'educació pública: **«Així l'educació ha de plantejar-se com una inversió estable i planificada a llarg termini, mai com una despesa molesta dependent de factors externs. Un sistema educatiu públic de qualitat és el millor aliat per a lluitar contra la desocupació i la marginalitat».**

Així mateix, es concreta que en el present curs l'alumnat s'ha incrementat en **«900 estudiants»** i també es fa referència a les conseqüències del notable creixement que ha experimentat la població educativa del municipi durant els últims anys: **«Això comporta que la nostra comunitat educativa s'ha vist abocada a uns nivells de ràtio molt per damunt en tots els seus cicles. Al mateix temps, la previsió de creixement a causa de l'arribada de la Volkswagen serà una realitat que hem d'afrontar anticipadament».**

![](/media/upfjfp22/img_3311_c.jpg?width=850&height=566.6666666666666)

*   [](http://www.facebook.com/sharer.php?u=https://aytosagunto.es/va/actualitat/l-ajuntament-sol-licita-la-construcció-de-dos-col-legis-i-un-institut-a-la-generalitat/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-sol-licita-la-construcció-de-dos-col-legis-i-un-institut-a-la-generalitat/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-sol-licita-la-construcció-de-dos-col-legis-i-un-institut-a-la-generalitat/ "Linked In")
*   [](mailto:?body=https://aytosagunto.es/va/actualitat/l-ajuntament-sol-licita-la-construcció-de-dos-col-legis-i-un-institut-a-la-generalitat/)